Reënboog-pylvis

Die reënboog-pylvis (Elagatis bipinnulata) is 'n vis wat in al die oseane van die wêreld voorkom. Dit is meer volop aan die ooskus van Suid-Afrika vanaf Durban en verder noordwaarts. In Engels staan die vis bekend as die Rainbow Runner.

 Voorkoms 
Die vis se kop en lyf is donker olyfkleurig of blou aan die bokant, op die sye is daar twee paralelle blou strepe met 'n groenerige geel streep tussenin wat strek van die oë tot by die stertvin. Die onderkant van die lyf is wit en die vinne is 'n dowwe olyfkleur. Die lyf is langer as die koningvisse s'n. Die laaste twee strale van die dorsale en anale vinne vorm nie deel van die dorsale en anale vinne nie – hulle staan alleen. Die vis word tot 1,8 m lank en 'n rekord 46 kg swaar.

 Habitat 
Die vis kom naby die oppervlakte van die oseaan voor en vreet ander visse en skaaldiere. Die vis kom alleen voor of in klein groepies. Die vis is die gewildste aas om marlyn en ander snawelvisse mee te vang. Dit is ook 'n gewilde eetvis, veral as soesji.

 Sien ook 
 Alfabetiese lys van visse
 Lys van Suider-Afrikaanse visse volgens wetenskaplike name
 Lys van varswater visfamilies
 Lys van visfamilies

 Bron 
 Coastal Fishes of Southern Africa. Phil & Elaine Heemstra. 2004. 

Kategorie:Beenvisse